“ดาวโจนส์” ทะยานเฉียด 700 จุด ขานรับ “ไบเดน” ส่งสัญญาณยุติสงครามการค้าจีน
“ดาวโจนส์” ทะยานเฉียด 700 จุด แตะ 31,936.35 จุด คาดนักลงทุนขานรับ "ไบเดน" ส่งสัญญาณยุติสงครามการค้าจีน เล็งยกเลิกการเก็บภาษีนำเข้าสินค้าจากจีน หวังสกัดการพุ่งขึ้นของราคาสินค้าในสหรัฐ
“ดาวโจนส์” ทะยานเฉียด 700 จุด แตะ 31,936.35 จุด คาดนักลงทุนขานรับ "ไบเดน" ส่งสัญญาณยุติสงครามการค้าจีน
23 พ.ค. 2565

ดัชนีดาวโจนส์พุ่งขึ้นอย่างต่อเนื่องในวันนี้ ล่าสุดทะยานกว่า 600 จุด ขานรับประธานาธิบดีโจ ไบเดนเตรียมยุติสงครามการค้ากับจีน
โดย ณ เวลา 23.12 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 31,936.35 จุด บวก 674.45 จุด หรือ 2.16%
ทั้งนี้ได้ปัจจัยหนุนจากการที่ประธานาธิบดีโจ ไบเดน ส่งสัญญาณเตรียมยุติสงครามการค้ากับจีนในวันนี้ โดยกล่าวว่า เขากำลังพิจารณาที่จะปรับลดภาษีสินค้านำเข้าจากจีน
“ผมกำลังพิจารณาเรื่องนี้ โดยเราไม่ได้เป็นผู้กำหนดมาตรการเก็บภาษีดังกล่าว แต่เป็นรัฐบาลชุดที่แล้ว” ปธน.ไบเดนกล่าวในการแถลงข่าวร่วมกับนายฟูมิโอะ คิชิดะ นายกรัฐมนตรีญี่ปุ่น
ด้านนายเจค ซัลลิแวน ที่ปรึกษาความมั่นคงแห่งชาติสหรัฐ กล่าวก่อนหน้านี้ว่า ปธน.ไบเดนอาจทำการเจรจากับประธานาธิบดีสี จิ้นผิงในอีกไม่กี่สัปดาห์ข้างหน้า
“ผมจะไม่แปลกใจหากปธน.ไบเดนและปธน.สีจะมีการหารือกันในอีกไม่กี่สัปดาห์ข้างหน้า” นายซัลลิแวนกล่าว
ทั้งนี้ถ้อยแถลงของปธน.ไบเดนในวันนี้เป็นการกล่าวย้ำสิ่งที่เขาเคยกล่าวไว้เมื่อวันที่ 10 พ.ค.ว่า รัฐบาลสหรัฐจะยกเลิกการเก็บภาษีนำเข้าสินค้าจากจีน โดยมีเป้าหมายที่จะสกัดการพุ่งขึ้นของราคาสินค้าในสหรัฐ
ทั้งนี้ ปธน.ไบเดนกล่าวว่า ทำเนียบขาวกำลังทบทวนมาตรการเก็บภาษีนำเข้าที่อดีตประธานาธิบดีโดนัลด์ ทรัมป์เคยบังคับใช้ และมีแนวโน้มที่จะยกเลิกทั้งหมด เนื่องจากการกำหนดภาษีนำเข้าดังกล่าวได้ส่งผลให้ราคาสินค้าทุกประเภทในสหรัฐปรับตัวสูงขึ้น ตั้งแต่ผ้าอ้อมเด็กไปจนถึงเสื้อผ้าและเฟอร์นิเจอร์
“เรากำลังประเมินสถานการณ์ว่า อะไรที่จะทำให้เกิดผลกระทบในเชิงบวกมากที่สุด และเรากำลังพิจารณาการยกเลิกมาตรการเก็บภาษีที่บังคับใช้อยู่ในปัจจุบัน” ปธน.ไบเดนกล่าว
ก่อนหน้านี้ อดีตปธน.ทรัมป์ประกาศสงครามการค้ากับจีนด้วยการออกมาตรการเรียกเก็บภาษีสินค้านำเข้าจากจีน โดยมีความตั้งใจที่จะส่งเสริมสินค้าที่ผลิตโดยชาวอเมริกัน
นักเศรษฐศาสตร์เชื่อว่าการยกเลิกมาตรการจัดเก็บภาษีสินค้านำเข้าจากจีนจะช่วยบรรเทาปัญหาเงินเฟ้อในสหรัฐ โดยการผ่อนปรนหรือการยกเลิกมาตรการเรียกเก็บภาษีนำเข้าทั้งหมด อาจเป็นหนึ่งในทางเลือกเพียงไม่กี่ทางที่ทำเนียบขาวจำเป็นจะต้องทำเพื่อฉุดต้นทุนสินค้าทุกประเภทให้ลดลง หลังจากที่เงินเฟ้อพุ่งสูงสุดในรอบ 40 ปี
ดัชนีดาวโจนส์ร่วงลง 2.9%ในสัปดาห์ที่แล้ว ขณะที่ดัชนี S&amp;P 500 ดิ่งลง 3.0% และดัชนี Nasdaq ทรุดตัวลง 3.8% โดยดัชนีดาวโจนส์ปรับตัวลงติดต่อกันเป็นสัปดาห์ที่ 8 ซึ่งเป็นครั้งแรกนับตั้งแต่ปี 2466 ขณะที่ดัชนี S&amp;P 500 และดัชนี Nasdaq ร่วงลงเป็นสัปดาห์ที่ 7 ซึ่งเป็นครั้งแรกนับตั้งแต่ปี 2544
นักลงทุนยังคงจับตาการรายงานผลประกอบการของบริษัทจดทะเบียน โดยบริษัท Zoom Video Communications Inc ซึ่งเป็นผู้ให้บริการวิดีโอคอนเฟอเรนซ์ จะเปิดเผยผลประกอบการในวันนี้
นอกจากนี้ ตลาดจับตารายงานการประชุมนโยบายการเงินของธนาคารกลางสหรัฐ (เฟด) ประจำวันที่ 3-4 พ.ค. ซึ่งจะมีการเปิดเผยในวันพุธ เพื่อหาทิศทางอัตราดอกเบี้ยและการปรับลดขนาดงบดุล (Quantitative Tightening : QT) ของเฟด
ทั้งนี้ FedWatch Tool ของ CME Group บ่งชี้ว่า ขณะนี้นักลงทุนให้น้ำหนัก 100% ที่เฟดจะปรับขึ้นอัตราดอกเบี้ยอย่างน้อย 0.50% ในการประชุมนโยบายการเงินอีก 2 ครั้ง ทั้งในเดือนมิ.ย.และก.ค. หลังจากที่เฟดเพิ่งปรับขึ้นอัตราดอกเบี้ย 0.50% ในเดือนพ.ค. เป็นครั้งแรกนับตั้งแต่เดือนพ.ค.2543 และเป็นการปรับขึ้นอัตราดอกเบี้ยครั้งใหญ่ที่สุดในรอบกว่า 20 ปี
ขณะเดียวกัน เฟดเตรียมปรับลดขนาดงบดุล โดยจะเริ่มดำเนินการตั้งแต่เดือนมิ.ย. ซึ่งเฟดจะลดขนาดงบดุลในวงเงิน 4.75 หมื่นล้านดอลลาร์/เดือน และหลังจากนั้น 3 เดือน เฟดจะเพิ่มการลดขนาดงบดุลเป็น 9.5 หมื่นล้านดอลลาร์/เดือน